Document ID: 32013R1391

ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1391/2013 ΤΗΣ ΕΠΙΤΡΟΠΉΣ
της 14ης Οκτωβρίου 2013
για την τροποποίηση του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου σχετικά με τις κατευθυντήριες γραμμές για τις διευρωπαϊκές ενεργειακές υποδομές, όσον αφορά τον ενωσιακό κατάλογο έργων κοινού ενδιαφέροντος
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (1), και ιδίως το άρθρο 3 παράγραφος 4,
Εκτιμώντας τα ακόλουθα:
(1)
Ο κανονισμός (ΕΕ) αριθ. 347/2013 ορίζει ένα νέο πλαίσιο για τον σχεδιασμό των υποδομών και την εκτέλεση των έργων για την περίοδο έως το 2020 και μετέπειτα. Ορίζει εννέα στρατηγικούς γεωγραφικούς διαδρόμους προτεραιότητας για τις υποδομές στους τομείς της ηλεκτρικής ενέργειας, του φυσικού αερίου και του πετρελαίου, καθώς και τρεις ζώνες προτεραιότητας σε ενωσιακή κλίμακα για υποδομές λεωφόρων ηλεκτρικής ενέργειας, έξυπνων ηλεκτρικών δικτύων και δικτύων μεταφοράς διοξειδίου του άνθρακα. Παράλληλα, προβλέπει διαφανή διαδικασία χωρίς αποκλεισμούς για τον προσδιορισμό συγκεκριμένων έργων κοινού ενδιαφέροντος (ΕΚΕ/PCI). Τα έργα που χαρακτηρίζονται ΕΚΕ θα επωφεληθούν από ταχείες και απλοποιημένες διαδικασίες χορήγησης αδειών, καλύτερη κανονιστική ρύθμιση και -κατά περίπτωση- χρηματοδοτική στήριξη στο πλαίσιο της Διευκόλυνσης «Συνδέοντας την Ευρώπη».
(2)
Δυνάμει του άρθρου 3 παράγραφος 4 του κανονισμού (ΕΕ) αριθ. 347/2013, η Επιτροπή έχει εξουσιοδοτηθεί να εκδίδει κατ’ εξουσιοδότηση πράξεις για την κατάρτιση του ενωσιακού καταλόγου ΕΚΕ (ενωσιακός κατάλογος), με βάση τους περιφερειακούς καταλόγους που εγκρίνουν τα όργανα λήψης αποφάσεων των περιφερειακών ομάδων, οι οποίες έχουν συσταθεί βάσει του εν λόγω κανονισμού.
(3)
Οι προτάσεις έργων που υποβλήθηκαν προς εγγραφή στον πρώτο ενωσιακό κατάλογο ΕΚΕ αξιολογήθηκαν από τις περιφερειακές ομάδες που έχουν συσταθεί βάσει του κανονισμού (ΕΕ) αριθ. 347/2013 και απαρτίζονται από αντιπροσώπους των κρατών μελών, των εθνικών ρυθμιστικών αρχών, των διαχειριστών συστημάτων μεταφοράς (ΔΣΜ), καθώς και της Επιτροπής, του Οργανισμού Συνεργασίας των Ρυθμιστικών Αρχών Ενεργείας (ο Οργανισμός) και του ευρωπαϊκού δικτύου διαχειριστών συστημάτων μεταφοράς ηλεκτρικής ενέργειας και φυσικού αερίου (ΕΔΔΣΜ ηλεκτρισμού και ΕΔΔΣΜ αερίου).
(4)
Στο πλαίσιο των εργασιών των περιφερειακών ομάδων, ζητήθηκε η γνώμη οργανώσεων που εκπροσωπούν τα σχετικά ενδιαφερόμενα μέρη, συμπεριλαμβανομένων των παραγωγών, των διαχειριστών συστημάτων διανομής, των προμηθευτών, των καταναλωτών και των οργανώσεων προστασίας του περιβάλλοντος.
(5)
Τα σχέδια περιφερειακών καταλόγων εγκρίθηκαν στις 13 Ιουλίου 2013, κατά τη διάρκεια συνεδρίασης, σε τεχνικό επίπεδο, αντιπροσώπων της Επιτροπής και των αντίστοιχων κρατών μελών. Μετά τη γνωμοδότηση του Οργανισμού σχετικά με τα σχέδια περιφερειακών καταλόγων, που υποβλήθηκε στις 17 Ιουλίου 2013, τα όργανα λήψης αποφάσεων των περιφερειακών ομάδων ενέκριναν τους τελικούς περιφερειακούς καταλόγους στις 24 Ιουλίου 2013. Όλα τα προταθέντα έργα εγκρίθηκαν από τα κράτη μέλη των οποίων την επικράτεια αφορούν, σύμφωνα με το άρθρο 172 της Συνθήκης για τη λειτουργία της Ευρωπαϊκής Ένωσης και με το άρθρο 3 παράγραφος 3 στοιχείο α) του κανονισμού (ΕΕ) αριθ. 347/2013.
(6)
Ο ενωσιακός κατάλογος ΕΚΕ βασίζεται στους τελικούς περιφερειακούς καταλόγους. Ένα έργο έπρεπε να απαλειφθεί από τον κατάλογο λόγω του ότι συνεχίζονται οι συζητήσεις που αφορούν τον χαρακτηρισμό περιοχών του δικτύου Natura 2000.
(7)
Τα έργα του παρόντος πρώτου ενωσιακού καταλόγου ΕΚΕ αξιολογήθηκαν ως προς τα κριτήρια που καθορίζονται για τα έργα κοινού ενδιαφέροντος στο άρθρο 4 του κανονισμού (ΕΕ) αριθ. 347/2013 και διαπιστώθηκε ότι τα πληρούν.
(8)
Διασφαλίστηκε η διαπεριφερειακή συνέπεια, λαμβανομένης υπόψη της γνωμοδότησης του Οργανισμού, η οποία υποβλήθηκε στις 17 Ιουλίου 2013.
(9)
Τα ΕΚΕ παρατίθενται στον κατάλογο με τη σειρά παράθεσης των διαδρόμων προτεραιότητας στο παράρτημα I του κανονισμού (ΕΕ) αριθ. 347/2013. Ο κατάλογος δεν περιλαμβάνει ιεράρχηση των έργων.
(10)
Τα ΕΚΕ παρατίθενται είτε ως αυτοτελή ΕΚΕ ή ενταγμένα σε δέσμες περισσότερων του ενός ΕΚΕ. Ορισμένα ΕΚΕ συγκεντρώθηκαν σε δέσμες, λόγω του αλληλένδετου, δυνητικά ανταγωνιστικού ή ανταγωνιστικού χαρακτήρα τους (2). Όλα τα ΕΚΕ υπόκεινται στα ίδια δικαιώματα και υποχρεώσεις, όπως προβλέπονται στον κανονισμό (ΕΕ) αριθ. 347/2013.
(11)
Ο ενωσιακός κατάλογος περιλαμβάνει ΕΚΕ διαφορετικών εξελικτικών σταδίων. Ορισμένα βρίσκονται ακόμα σε πρώιμο στάδιο, δηλαδή σε φάση προμελέτης εφικτότητας, μελέτης εφικτότητας ή αξιολόγησης. Στις περιπτώσεις αυτές, εξακολουθούν να χρειάζονται μελέτες για να καταδειχθεί ότι τα έργα είναι, αφενός τεχνικά και οικονομικά βιώσιμα και, αφετέρου, σύμφωνα με την ενωσιακή νομοθεσία, ιδίως την περιβαλλοντική. Σε αυτό το πλαίσιο, θα πρέπει να προσδιορίζονται καταλλήλως οι δυνητικές επιπτώσεις στο περιβάλλον, να εκτιμώνται και να αποφεύγονται ή να μετριάζονται.
(12)
Τα έργα, ιδίως όσα βρίσκονται ακόμη σε πρώιμο στάδιο, συμπεριλαμβάνονται στον ενωσιακό κατάλογο ΕΚΕ με την επιφύλαξη του αποτελέσματος των σχετικών διαδικασιών εκτίμησης περιβαλλοντικών επιπτώσεων και αδειοδότησης. Τα έργα που δεν είναι σύμφωνα με την ενωσιακή νομοθεσία θα πρέπει να απαλείφονται από τον ενωσιακό κατάλογο ΕΚΕ. Η εκτέλεση των ΕΚΕ, συμπεριλαμβανομένης της συμμόρφωσής τους με τη νομοθεσία της ΕΕ, θα πρέπει να παρακολουθείται σε εθνικό επίπεδο και σύμφωνα με το άρθρο 5 του κανονισμού (ΕΕ) αριθ. 347/2013.
(13)
Σύμφωνα με το άρθρο 3 παράγραφος 4 του κανονισμού (ΕΕ) αριθ. 347/2013, ο ενωσιακός κατάλογος πρέπει να έχει τη μορφή παραρτήματος του εν λόγω κανονισμού.
(14)
Συνεπώς, ο κανονισμός (ΕΕ) αριθ. 347/2013 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΕ) αριθ. 347/2013 προστίθεται το παράρτημα VII σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2013.

Labels: 15
14